Platini in hegtenis oor Katar se WB | Netwerk24
18 Junie 2019 12:08
Michel Platini, voormalige grootbaas van Europese sokker. Foto: Getty Images
Luidens berigte op independent.co.uk en mirror.co.uk is dié voormalige kaptein van die Franse span Dinsdagoggend in Nanterre, 'n westelike voorstad van Parys, in hegtenis geneem en is hy na die kantoor van die Franse polisie se teenkorrupsie-eenheid (OCLCIFF) geneem.
Die 63-jarige Platini was van 2007 tot 2016 die president van Europese sokker se beheerliggaam Uefa. Hy moes egter in 2016 sy pos ontruim toe hy weens korrupsie uit alle sokker geskors is.
Die 63-jarige Platini het destyds op die aandrang van Sepp Blatter, geskorste voormalige hoof van die Internasionale Sokkerfederasie (Fifa), 'n betaling van £1,35 miljoen (sowat R24,8 miljoen) ontvang vir dienste aan Fifa gelewer. Hy was van 2002 tot en met sy skorsing deel van Fifa se uitvoerende komitee, wat 'n groot sê in die toekenning van WB-toernooie gehad het.
Die skorsing is tot vier jaar verminder nadat hy appèl aangeteken het by die Internasionale Hof vir Sportarbitrasie (CAS).
Die WB-toernooi vir 2022 is in Desember 2010 aan Katar toegeken, maar gerugte van omkopery deur dié land het nog nooit gaan lê nie.
Ondersoekbeamptes betrokke by die stryd teen korrupsie in sokker ondersoek dié gerugte al vir jare lank en Platini is nou as deel van dié ondersoek in hegtenis geneem.